Дзяржаўная ўстанова адукацыі «Вучэбна-педагагічны комплекс

яслі-сад-пачатковая школа №6 г. Брэста»

**Канспект дывертысменту**

**для бацькоў i выхаванцаў 4-5-гадоў**

**«Вучымся размаўляць па-беларуску»**

Падрыхтаваў:

выхавальнік дашкольнай адукацыі

другой кваліфікацыйнай катэгорыі

Ляўда Наталля Мікалаеўна

Брэст, 2022

**Праграмны змест:**

Фарміраваць у дзяцей станоўчыя адносіны да беларускай мовы, пашыраць веды пра сваю Радзіму; узбагачаць слоўнікавы запас; абуджаць у бацькоў любоў і павагу да сваёй краіны, роднай мовы, традыцый, народнай спадчыны, жаданне фарміраваць усё гэта і ў сваіх дзяцей.

**Папярэдняя работа:**

Бацькам прапануецца хатняе заданне — падрыхтаваць невялікае выступленне пра Беларусь; у куток «Для вас, бацькi» выстаўляюцца загадкі, прыказкі, прымаўкі, беларускія народныя казкі.

1. Выхавальнік дашкольнай адукацыі:

Добры вечар, паважаныя бацькі! Мы вельмі рады, што вы прыйшлі на нашу сустрэчу, якую мы назвалі «Вучымся размаўляць па-беларуску». На сёння гэта вельмі балючая праблема. Яна паўстала не толькі перад дзіцячым садам, але і перад вамі, бацькамі. Кожны народ шануе і паважае сваю мову. Калі мы хочам, каб нас паважалі народы іншых краін, мы павінны ведаць сваю мову і ўмець на ёй размаўляць.

Зараз я прапаную паслухаць нашых маленькiх выхаванцаў, і вы самі пераканаецеся ў тым, якая мілагучная наша мова, як прыгожа гучаць на ёй вершы, якая яна простая і дасціпная ў казках!

*Не шанавалі роднай мовы —*

*Чужая месца заняла.*

*Ды адрадзіць душу і словы*

*Нам шанц гісторыя дала.*

*Усіх адчайна заклікаем*

*На мове роднай размаўляць.*

*Любіце мову! — заклінаем.*

*Яе нам вечна шанаваць.*

**Iнсцэнiровка верша**

У. Дубоука «Як сiнячок да сонца лётаў».

***2. Дамашняе заданне для бацькоў.***

Я прапанавала вам падрыхтаваць выступленні «Што цікавага я ведаю пра сваю краіну». Падзяліцеся, калі ласка, сваімі ведамі. (*Выступленні бацькоў i дзяцей.*)

***3. Гульнявая дзейнасць дарослых.***

А зараз мы з вамі трапім у дзяцінства і крышачку пагуляем.

**Першая гульня** мае назву «***Куфэрак слоў***».

У гэтым куфэрку змешчаны карткі, на якіх напісаны словы на рускай і беларускай мовах. Вам патрэбна дастаць па адной картцы, а потым аб’яднацца ў пары, каб атрымалася «рускае слова — беларускі пераклад».

**Другая гульня** называецца «***Адгадай загадку***».

А зараз я прапаную паадгадваць загадкi. Кожны з вас атрымаў загадку на беларускай мове. Зараз вы па чарзе будзеце іх чытаць, а мы усе разам паспрабуем адгадаць.

**Танец Лявониха**

**Трэцяя гульня**  «***Адгадай казку***»

Менавiта ва ўсiм свеце не знайдзеш чалавека, якi не любiць казкi. З казкамi чалавек знаёмiцца з самага маленства i нясе ўспамiн аб iх усё сваё жыццё.

Таму наступная наша гульня будзе па старонках беларускіх народных казак, яна носіць назву «Адгадай казку».

На стале ляжаць чатыры малюнка, кожны малюнак - гэта некая частка казкi. Вам патрэбна ўзяць малюнак, па малюнку ўспомнiць назву казкi i пераказаць ту частку казкi, якая адлюстравана на малюнке. А адказваць нам будуць нашыя малодшыя ўдзельнiкi гульні.

**Чацвёртая гульня «*Дапоўні прыказку***».

На працягу многiх гадоў беларускi народ заўсёды карыстаўся прыказкамi. Без прыказкi, нават, не пачыналi працу. I зараз, я прапаную нашым удзельнiкам пагуляць у гульню «Дапоўнi прыказку». У вас на сталах ляжыць першая частка прыказкi, вам патрэбна падабраць другую частку, якая есць на другiм стале.

Беражы бацькаву капейку... (то і сваю здабудзеш).

Гаспадарлівы ні сцюжы… (ні спёкі не баіцца).

Хто капейкі не беражэ... (той сам рубля не варты).

Не ўмеў шанаваць — … (ідзі жабраваць).

Не штука растраціць... (а штука здабыць).

Дарагая тая хатка... (дзе радзіла мяне матка).

Адзін раз густа... (а другі — пуста).

Няма смачней вадзіцы... (як з роднае крыніцы).

Родная зямля мякчэй... (за чужую пярыну).

У чужой старонцы… (не так свеціць сонца).

Зямлю грэе сонца …(а чалавека праца).

Дзе гультай ходзiць …(там зямля не родзiць)

**Пятая гульня называецца** «***Што? Дзе? Калі?***».

Я прапаную вам адказаць на некалькі пытанняў.

— Што з’яўляецца самым галоўным прыродным багаццем нашай Радзімы? (Лес.)

— Якое дрэва самае распаўсюджанае ў нашай краіне? (Сасна.)

— Які запаведнік на тэрыторыі нашай краіны лічыцца адным з самых вядомых у свеце? (Белавежская пушча.)

— Якая жывёла лёгка бегае па топкіх балотах? (Лось.)

— Які разумець выраз «Ваўка ногі кормяць»? (Воўк дабычу даганяе.)

— Хто з жыхароў беларускага лесу не мае ворагаў? (Вожык.)

— Якая расліна ў нас лічыцца каралевай лугоў? (Канюшына.)

— Якая жывёла можа лётаць? (Кажан.)

— Чаму Беларусь называюць сінявокай? (Шмат рэк і азёр.)

**4. Гульня «Жавароначкi»**

Сёння прыгожае народнае свята — Саракі. Лічыцца, што ў гэты дзень да нас прылятаюць сорак птушак, і сярод іх — жаваронак. Яго ласкава называюць у нас і жаўрук, і жаўранак. Напярэдадні гаспадыні рабілі птушак з саломы, паперы, гліны, выпякалі жаўрукоў з цеста, а ў дзень свята ўпрыгожвалі імі галінкі дрэў і насілі іх па вуліцы, спяваючы песні. Вось і мы падрыхтаваліся да свята птушак. Зрабiлi птушак з паперы. Давайце падымем іх высока і пагукаем Вясну, каб яна там у дарозе не бавілася, а спяшалася да нас.

Прыйдзі, прыйдзі, вясна!

Прыйдзі, прыйдзі, красна!

***4. Заключнае слова выхавальнiка.***

Ці спадабалася вам сённяшняя сустрэча? Хацелі б вы зноў сустрэцца за круглым сталом і абмеркаваць іншыя пытанні, што датычацца нашай роднай мовы і навучання ёй дзяцей? Калі так, тады пакіньце свае думкі на пялёстак і прымацуйце іх вось на гэтыя рамонкi .